**„Stogo šventėje“ pažymėta vieno moderniausių Europoje karvių fermų komplekso statybų pusiaukelė**

Radviliškio rajone, Bebrujų kaime, „Agrokoncerno“ įmonių grupė stato vieną didžiausių ir moderniausių karvių fermų kompleksą Europoje. Šiuo metu yra pasiektas darbų pusiaukelės etapas, kurį pažymint buvo surengta simbolinė „Stogo šventė“.

Komplekse jau pastatytos pagrindinės pastatų konstrukcijos, taip pat pradėta montuoti viena moderniausių rinkoje „Delaval“ 100 vietų karvių melžimo karuselė. Ši įranga užtikrins didesnį melžimo efektyvumą, greitą, tikslią ir gyvulių gerovei palankią melžimo eigą.

Automatizuoti procesai padės optimizuoti personalo poreikį, o savalaikė duomenų analizė melžimo metu leis priimti efektyvius sprendimus dėl karvių šėrimo, gydymo ar veisimo. Lyginant su standartiniais Lietuvos ūkiais, per kiekvieną melžimo ciklą bus užtikrinama geresnė higiena ir pieno kokybė. Taip pat optimizuotas elektros, vandens ir ploviklių naudojimas prisidės prie tvaresnio ūkininkavimo. Melžimo karuselės montavimo darbus planuojama baigti iki gegužės pabaigos.

Planuojama, kad į 53 hektarus teritorijos užimantį kompleksą pirmosios telyčios atvyks lapkričio pradžioje. Iš viso fermoje bus laikoma apie 10 tūkst. galvijų, iš jų – 4 tūkst. melžiamų karvių. Komplekse dirbs apie 50 darbuotojų.

„Agrokoncerno“ įmonių grupės savininkas Ramūnas Karbauskis teigia, kad tai yra vienas ambicingiausių projektų, kuris reikšmingai keičia visą šalies žemės ūkio sektorių.

„Augalininkystėje sėkmingai pritaikėme bendradarbiavimo su mokslu modelį, todėl jo laikysimės ir gyvulininkystėje. Karvidėse bus diegiami sprendimai, leidžiantys realiu laiku stebėti kiekvienos karvės būklę. Tikslus šėrimas, lazeriniai pieno analizatoriai, automatizuota įranga ir mūsų ūkiuose ruošiami pašarai padės užtikrinti pieno kokybę ir gyvulių sveikatą“, – sako R. Karbauskis.

Pasak jo, šis projektas padeda spręsti ilgalaikę sektoriaus problemą – mažėjantį pieną parduodančių ūkių skaičių. Statistikos duomenimis Lietuvoje veikia kiek daugiau nei 12 tūkst. pieno ūkių, kai 2016 metais jų buvo daugiau nei 28 tūkstančiai. Apie 30 proc. žaliavinio pieno šalis vis dar importuoja iš Latvijos, Estijos ir Lenkijos.

„Planuojame, kad pastačius šį kompleksą, kasdien bus primelžiama apie 140 tonų pieno, o metinis kiekis viršys 51 tūkstantį tonų. Tai leis mažinti importo priklausomybę ir ženkliai padidinti Lietuvoje pagaminamo žaliavinio pieno kiekį“, – sako R. Karbauskis​.

Karvių fermų kompleksą statančios tvarios miestų plėtros ir statybų bendrovės „YIT Lietuva“ generalinis direktorius Kęstutis Vanagas sako, kad tai yra vienas didžiausių objektų, kuriame tenka dirbti, kur vien betonavimo darbų apimtis siekia 53 tūkst. kubinių metų. Šiuo metu jau pastatyti 8 iš 9 fermų pastatų karkasai, išbetonuoti 5 iš 12 rezervuarų, baigiamos įrengti pašarų tranšėjos, nutiesta pusė vidinės infrastruktūros kelių, o visa teritorija aptverta segmentine tvora.

„Tarp technologiškai sudėtingesnių darbų – specifinis grindų įrengimas, o išskirtinių techninių sprendimų prireikė dėl aukšto gruntinio vandens lygio. Nepaisant tam tikrų projekto ypatumų, reikalaujančių papildomo dėmesio, darbai vyksta intensyviai, grafiko laikytis padeda darniai ir profesionaliai dirbanti visa projekto komanda“, – komentuoja K. Vanagas.

„Agrokoncerno“ įmonių grupei priklausančio „Žemės ūkio inovacijų centro“ direktoriaus pavaduotojas gyvulininkystei Deividas Medžiuolis aptarė pagrindinius sprendimus. Karvidėse suplanuotos aukštos lubos, platūs praėjimai, karvės daug laiko praleis maitindamosi savarankiškai, bus užtikrinamas pastovus judėjimas. Visa tai leis sukurti gyvuliams palankias sąlygas, kurios tiesiogiai susijusios su pieno kokybe ir produktyvumu.

Šis projektas vystomas glaudžiai bendradarbiaujant su Lietuvos sveikatos mokslų universitetu (LSMU). Universiteto mokslininkai komplekse planuoja vykdyti taikomuosius tyrimus, o studentai turės galimybę atlikti praktiką.

„Mūsų tikslas yra stiprinti šalies pienininkystės sektorių, skatinti technologijų diegimą ir mokslinių žinių pritaikymą praktikoje. Siekiame, kad šis kompleksas taptų ne tik pieno gamybos centru, bet ir gyvulininkystės inovacijų centru Lietuvoje“, – sako D. Medžiuolis.

Pasak jo, projekto įgyvendinimas vyksta pagal planą, todėl pieno gamybos procesus planuojama pradėti 2026 metų ketvirtį. Pilnai komplekso statybas planuojama užbaigti kitų metų vasarą.

Šalia fermų iki 2027 metų pabaigos bus įrengta biometano jėgainė, kurioje gyvulių mėšlas bus perdirbamas į biodujas ir biotrąšas. Tai leis sumažinti šiltnamio efektą sukeliančių dujų emisijas.

Remiantis preliminariais skaičiavimais, dėl tvarios gyvulių mėšlo tvarkymo sistemos bei pieno surinkimo centralizavimo, projektas kasmet leis išvengti daugiau kaip 7200 tonų CO₂ ekvivalentų emisijų.

**Daugiau informacijos:**

**Viktorija Žižiūnienė**

„Agrokoncerno“ įmonių grupės

Marketingo ir komunikacijos skyriaus vadovė

Tel. +370 644 44279

El. paštas: [viktorija.ziziuniene@agrokoncernas.lt](mailto:viktorija.ziziuniene@agrokoncernas.lt)